11. juulil esietendub Kukruse polaarmõisa kõrval asuvas mahajäetud kivitööstuse hoones Jaan Tätte näidend "Ristumine peateega", lavastajaks Allan Kress.
Üksikusse metsatallu tulevad öösel kaks teele jäänud külmunud ja läbimärga armunud hääletajat. Majaperemees on veidi eriline. Veel erilisema ettepaneku teeb ta aga hääletajast noormehele. Selgub aga, et majaperemees polegi nii imelik - tema maailma mahuvad muinasjutud ja imed, mis on seotud meie igapäevareaalsusega.
Peategelast Osvaldit mängib Margus Prangel, hääletajate rollis on sellel aastal lavakunstikooli lõpetanud Nils Mattias Steinberg ja Jane Napp. Kuldkala rollis astub üles Tiit Alte. Kunstnik on Kristi Leppik, muusikalise kujunduse tegi Feliks Kütt (Endla), valguskujunduse Arne Maasi (Rakvere teater).
Lavastuse teeb eriliseks selle mängukoht mahajäetud majas, mis rõhutab ja toetab selle sisu. Kahe kuu jooksul on mahajäetud majast saanud mängusaal, kuhu oodatakse publikut 13 etendusele.
Toimetaja: Kaspar Viilup